b'\n_START_ARTICLE_\nCalamit\xc4\x83\xc8\x9bi care au afectat Bucure\xc8\x99tiul\n_START_PARAGRAPH_\nDe-a lungul istoriei au existat mai multe nenorociri care s-au ab\xc4\x83tut asupra Bucure\xc8\x99tilor. Documentele au p\xc4\x83strat date numai despre o parte dintre acestea.\n_START_SECTION_\nCutremure\n_START_PARAGRAPH_\nPrima \xc3\xaensemnare documentar\xc4\x83 a unui cutremur petrecut \xc3\xaen Bucure\xc8\x99ti dateaz\xc4\x83 din timpul domnitorului \xc8\x98erban Cantacuzino, din 8 august 1681. Cutremurul din 1738 din timpul domniei lui Constantin Mavrocordat a st\xc3\xaernit panic\xc4\x83 \xc8\x99i este men\xc8\x9bionat \xc3\xaen mai multe surse. Cronicarul Constantin Dapontes scrie c\xc4\x83 \xc3\xaen ziua de miercuri 31 mai la orele 3 \xc8\x99i jum\xc4\x83tate diminea\xc8\x9ba zidurile Palatului domnesc s-au cr\xc4\x83pat; \xc3\xaentr-o \xc3\xaensemnare greceasc\xc4\x83 apare c\xc4\x83 \xc3\xaen luna mai 1738 s-a \xc3\xaent\xc3\xaemplat un \xe2\x80\x9ecutremur foarte cumplit\xe2\x80\x9d iar pe un ceaslov o alt\xc4\x83 \xc3\xaensemnare men\xc8\x9bioneaz\xc4\x83 c\xc4\x83 \xc3\xaen 31 mai, la ora 3 diminea\xc8\x9ba p\xc4\x83m\xc3\xaentul s-a cutremurat \xc8\x99i chiar \xe2\x80\x9es-au despicat \xc8\x99i au e\xc8\x99it ap\xc4\x83 cu miros de iarb\xc4\x83 de pu\xc8\x99c\xc4\x83 \xc8\x99i de pucioas\xc4\x83\xe2\x80\x9d._NEWLINE__NEWLINE_Mai s\xc3\xaent men\xc8\x9bionate cutremurele din octombrie 1771, din 1787, din 26 martie 1789, din 1793 \xc8\x99i din 1798._NEWLINE_Secolul al XIX-lea aduce dou\xc4\x83 cutremure mari:_NEWLINE_Cutremurul din 26 octombrie 1802, cu magnitudinea moment de 7,9  pe care \xc3\xaensemn\xc4\x83rile \xc3\xael numesc cutremurul cel mare \xc8\x99i care a avut epicentrul \xc3\xaen Vrancea. La Bucure\xc8\x99ti, cutremurul a durat 2 minute \xc8\x99i jum\xc4\x83tate , a f\xc4\x83cut 600 de victime umane  (popula\xc8\x9bia de atunci a Bucure\xc8\x99tiului era de 30.000 de oameni), s-au d\xc4\x83r\xc3\xaemat mai multe cl\xc4\x83diri iar altele au cr\xc4\x83pat puternic. Jum\xc4\x83tate din Turnul Col\xc8\x9bei s-a d\xc4\x83r\xc3\xaemat, edificiul cel mai \xc3\xaenalt al \xc8\x9a\xc4\x83rii Rom\xc3\xa2ne\xc8\x99ti, de dou\xc4\x83 ori mai \xc3\xaenalt dec\xc3\xaet edificiul cel nou construit. _NEWLINE__NEWLINE_Cutremurul din 11 ianuarie 1838 despre care ziarul \xe2\x80\x9eRom\xc3\xa2nia\xe2\x80\x9d spune c\xc4\x83 a avut loc la ora nou\xc4\x83 f\xc4\x83r\xc4\x83 un sfert seara. Domnitorul Alexandru Ghica, care se afla la teatru \xc3\xaen timpul cutremurului, a vizitat mai multe p\xc4\x83r\xc8\x9bi ale Capitalei. Raporul \xc3\xaentocmit de prefectul poli\xc8\x9biei arat\xc4\x83 c\xc4\x83 au fost 8 mor\xc8\x9bi, 14 r\xc4\x83ni\xc8\x9bi, 36 case d\xc4\x83r\xc3\xaemate \xc3\xaen \xc3\xaentregime \xc8\x99i multe cu stric\xc4\x83ciuni serioase._NEWLINE_Mai este men\xc8\x9bionat cutremurul din 14 noiembrie 1829 descris \xc3\xaen \xe2\x80\x9eCurierul rom\xc3\xa2n\xe2\x80\x9d cu o durat\xc4\x83 de un minut \xc8\x99i despre care dasc\xc4\x83lul de la Bati\xc8\x99tea scria \xe2\x80\x9ecu pu\xc8\x9bin lucru  nu s-a potrivit cu cutremurul din leatul 1802 octombrie 14\xe2\x80\x9d. De asemenea, este men\xc8\x9bionat cutremurul din 31 august 1894._NEWLINE_Secolul XX aduce \xc8\x99i el dou\xc4\x83 mari cutremure:_NEWLINE_Cutremurul din 1940 produs la ora 3.39 \xc3\xaen diminea\xc8\x9ba zilei de 10 noiembrie care a avut o intensitate de 7,4 grade pe scara Richter \xc8\x99i \xc3\xaen timpul c\xc4\x83ruia s-a pr\xc4\x83bu\xc8\x99it cea mai \xc3\xaenalt\xc4\x83 construc\xc8\x9bie de beton armat din Rom\xc3\xa2nia, blocul Carlton, situat la intersec\xc8\x9bia Str\xc4\x83zii Regale cu bulevardul B\xc4\x83lcescu. Printre victimele de la blocul Carlton s-a num\xc4\x83rat \xc8\x99i compozitorul I.Vasilache. Dup\xc4\x83 cutremurul din 1940 au ap\xc4\x83rut primele norme seismice \xc3\xaen construc\xc8\x9bia cl\xc4\x83dirilor, norme publicate \xc3\xaen Monitorul Oficial din 1943 ._NEWLINE_Cutremurul din 4 martie 1977 produs la ora 21:22, a avut o intensitate de 7,2 grade pe scara Richter \xc8\x99i a f\xc4\x83cut 1.424 de victime \xc3\xaen Bucure\xc8\x99ti (1.578 \xc3\xaen toat\xc4\x83 \xc8\x9bara). O serie de personalit\xc4\x83\xc8\x9bi ale vie\xc8\x9bii culturale au c\xc4\x83zut victime acestui cutremur.\n_START_SECTION_\nInunda\xc8\x9bii\n_START_PARAGRAPH_\nInforma\xc8\x9bii bazate pe documente despre inunda\xc8\x9biile din Bucure\xc8\x99ti au ap\xc4\x83rut relativ t\xc3\xaerziu, pentru c\xc4\x83 Bucure\xc8\x99tiul n-a fost a\xc8\x99ezat de la \xc3\xaenceput \xc3\xaen imediata apropiere a D\xc3\xa2mbovi\xc8\x9bei. Odat\xc4\x83 cu m\xc4\x83rirea ora\xc8\x99ului au ap\xc4\x83rut \xc8\x99i  documente despre rev\xc4\x83rs\xc4\x83rile r\xc3\xaeului._NEWLINE_\xc3\x8en prim\xc4\x83verile \xc8\x99i toamnele ploioase sau c\xc3\xaend topirea z\xc4\x83pezilor se f\xc4\x83cea brusc, D\xc3\xa2mbovi\xc8\x9ba f\xc4\x83cea pagube importante pentru bucure\xc8\x99teni. O alt\xc4\x83 cauz\xc4\x83 a rev\xc4\x83rs\xc4\x83rilor era faptul c\xc4\x83 la intrarea \xc8\x99i la ie\xc8\x99irea apei \xc3\xaen \xc8\x99i din ora\xc8\x99, erau numeroase mori pe albia D\xc3\xa2mbovi\xc8\x9bei. Morile potoleau \xc3\xaentr-o m\xc4\x83sur\xc4\x83 oarecare apa r\xc3\xaeului dar exercitau \xc8\x99i o presiune la suprafa\xc8\x9ba apei, \xc3\xaemping\xc3\xaend-o peste maluri. Prima \xc3\xaensemnare documentar\xc4\x83 despre o inunda\xc8\x9bie mai mare provine din timpul domnitorului Gheorghe Duca ._NEWLINE__NEWLINE_\xc3\x8en timpul domniei lui Alexandru Moruzi se iau m\xc4\x83suri pentru repararea podurilor de peste D\xc3\xa2mbovi\xc8\x9ba, poduri care erau \xc8\x99ubrezite \xc8\x99i amenin\xc8\x9bau s\xc4\x83 se pr\xc4\x83bu\xc8\x99easc\xc4\x83. Cele patru poduri au intrat \xc3\xaen repara\xc8\x9bii: podul de la \xc8\x98erban-Vod\xc4\x83 \xc3\xaen 1793, podul de la Gorgani \xc3\xaen 1794, podul de la Cotroceni \xc3\xaen 1794, podul de la m\xc4\x83n\xc4\x83stirea Sf.Ioan \xc3\xaen 1795 ._NEWLINE_Dup\xc4\x83 inunda\xc8\x9bia din 1814, pentru protejarea ora\xc8\x99ului, boierii hot\xc4\x83r\xc4\x83sc \xe2\x80\x9es\xc4\x83 se fac\xc4\x83 z\xc4\x83gaz \xc8\x9bap\xc4\x83n umplut cu p\xc4\x83m\xc3\xaent \xc3\xaenalt de \xc8\x99ase palme domne\xc8\x99ti \xc8\x99i lat de doi st\xc3\xaenjeni\xe2\x80\x9d. Suma necesar\xc4\x83 pentru aceast\xc4\x83 lucrare \xc3\xaempreun\xc4\x83 cu terminarea \xc8\x99an\xc8\x9burilor de-a lungul D\xc3\xaembovi\xc8\x9bei \xc3\xaencepute de pe vremea lui Alexandru Ipsilanti se ridic\xc4\x83 la 12.135 de taleri ; suma urma s\xc4\x83 fie str\xc3\xaens\xc4\x83 de la st\xc4\x83p\xc3\xaenii care de\xc8\x9bineau mo\xc8\x99ii pe malul r\xc3\xaeului. Cu toate m\xc4\x83surile, inunda\xc8\x9biile au continuat iar \xc3\xaen 1837 \xc8\x99apte mahalale au fost inundate. Cu toate c\xc4\x83 de-a lungul timpului au fost nenum\xc4\x83rate inunda\xc8\x9bii \xc3\xaen Bucure\xc8\x99ti, trei dintre aceste au f\xc4\x83cut pagubele cele mai mari:_NEWLINE__NEWLINE_Inunda\xc8\x9bia din martie 1862 c\xc3\xaend vremea ploioas\xc4\x83 \xc8\x99i c\xc4\x83lduroas\xc4\x83 au dus la un dezghe\xc8\x9b brusc; Capitala a fost acoperit\xc4\x83 de ape din Groz\xc4\x83ve\xc8\x99ti p\xc3\xaen\xc4\x83 la Gr\xc4\x83dina Ci\xc8\x99migiu . Fiecare sinistrat a primit 135 de lei._NEWLINE__NEWLINE_Inunda\xc8\x9bia din mai 1864 c\xc3\xaend au fost inundate mahalalele Antim, Bro\xc8\x99teni, Izvor iar apele au atins doi metri . S-au acordat ajutoare de urgen\xc8\x9b\xc4\x83 const\xc3\xaend \xc3\xaen alimente \xc8\x99i bani. Mihail Kog\xc4\x83lniceanu care era ministru de interne a cerut deschiderea de subscrip\xc8\x9bii._NEWLINE__NEWLINE_Inunda\xc8\x9bia din martie 1865 a fost cea mai dezastruoas\xc4\x83 inunda\xc8\x9bie din secolul al XIX-lea, care a afectat nu numai Capitala ci \xc3\xaentreaga \xc8\x9bar\xc4\x83. \xc3\x8en unele p\xc4\x83r\xc8\x9bi ale Bucure\xc8\x99tiului, apa a atins nivelul de trei metri. Num\xc4\x83rul sinistra\xc8\x9bilor a fost foarte mare, circula\xc8\x9bia s-a \xc3\xaentrerupt, aprovizionarea cu ap\xc4\x83 potabil\xc4\x83 \xc8\x99i alimente s-a desf\xc4\x83\xc8\x99urat greoi. S-a \xc3\xaenceput o puternic\xc4\x83 campanie \xc3\xaen ziarele vremii \xc3\xaempotriva guvernului, acuzat de lipsa de m\xc4\x83suri \xc3\xaen ajutorul popula\xc8\x9biei, nepricepere \xc8\x99i necinste . Este votat\xc4\x83 legea pentru desfiin\xc8\x9barea morilor \xc8\x99i z\xc4\x83gazurilor de pe apa D\xc3\xaembovi\xc8\x9bei; lucr\xc4\x83rile prev\xc4\x83zute \xc3\xaen lege \xc3\xaencep imediat dar ritmul este lent, cu termene am\xc3\xaenate, cu lucr\xc4\x83ri superficiale . _NEWLINE__NEWLINE_Canalizarea D\xc3\xaembovi\xc8\x9bei \xc3\xaencepe la sf\xc3\xaer\xc8\x99itul anului 1880 \xc8\x99i cu toate c\xc4\x83 lucr\xc4\x83rile au fost terminate, o ultim\xc4\x83 inunda\xc8\x9bie are loc \xc3\xaen 1892 c\xc3\xaend s\xc3\xaent afectate cartierele Groz\xc4\x83ve\xc8\x99ti, C\xc4\x83r\xc4\x83midari \xc8\x99i Cotroceni; Gr\xc4\x83dina Botanic\xc4\x83 a fost distrus\xc4\x83 aproape \xc3\xaen \xc3\xaentregime.\n_START_SECTION_\nCium\xc4\x83\n_START_PARAGRAPH_\n\xc3\x8en istoria Bucure\xc8\x99tiului au existat mai multe epidemii de cium\xc4\x83. Din secolul al XV-lea ele apar \xc8\x99i \xc3\xaen \xc3\xaensemn\xc4\x83ri. Astfel, \xc3\xaen timpul lui Gheorghe Duca apare ciuma din 1676; domnitorul se retrage la mo\xc8\x99ia comisului Vlad Cocorescu, caimacamii p\xc4\x83r\xc4\x83sesc \xc8\x99i ei Capitala p\xc3\xaen\xc4\x83 \xc3\xaen prim\xc4\x83vara anului 1677 c\xc3\xaend ciuma \xc3\xaenceteaz\xc4\x83. A fost creat\xc4\x83 breasla cioclilor,  un corp de oameni bine pl\xc4\x83ti\xc8\x9bi care proveneau din r\xc3\xaendurile fo\xc8\x99tilor ciuma\xc8\x9bi despre care se spune c\xc4\x83 s\xc3\xaent imuni, bresl\xc4\x83 care  str\xc3\xaengea mor\xc8\x9bii, \xc3\xaei \xc3\xaengropa \xc8\x99i cur\xc4\x83\xc8\x9ba ora\xc8\x99ul. Ciuma revine \xc3\xaen Bucure\xc8\x99ti \xc3\xaen mai multe r\xc3\xaenduri: \xc3\xaen 1689, 1718, 1730. \xc3\x8en 1730 domitorul Nicolae Mavrocordat cade victim\xc4\x83 epidemiei de cium\xc4\x83 \xc8\x99i este \xc3\xaenmorm\xc3\xaentat l\xc3\xaeng\xc4\x83 m\xc4\x83n\xc4\x83stirea V\xc4\x83c\xc4\x83re\xc8\x99ti _NEWLINE__NEWLINE_\xc3\x8en 1735 domitorul Grigore Ghica \xc3\xaenfiin\xc8\x9beaz\xc4\x83 spitalul Pantelimon care avea \xc8\x99i o sec\xc8\x9bie special\xc4\x83 pentru ciuma\xc8\x9bi iar \xc3\xaen 1752 fixeaz\xc4\x83 corpul cioclilor la 20 sub conducerea unui c\xc4\x83pitan \xc8\x99i le hot\xc4\x83r\xc4\x83\xc8\x99te urm\xc4\x83toarele atribu\xc8\x9bii: \xc3\xaengrijirea ciuma\xc8\x9bilor, ridicarea \xc8\x99i transportarea la spital, izolarea, dezinfectarea caselor, cercetarea mahalalelor pentru a g\xc4\x83si bolnavi. Printre cioclii erau \xc8\x99i femei iar breasla era scutit\xc4\x83 de d\xc4\x83ri. \xc3\x8encep\xc3\xaend cu anul 1786, din cauza nelegiuirilor pe care \xc3\xaencepuser\xc4\x83 s\xc4\x83 le fac\xc4\x83 cioclii, se hot\xc4\x83r\xc4\x83\xc8\x99te ca ace\xc8\x99tia s\xc4\x83 fie \xc3\xaenso\xc8\x9bi\xc8\x9bi de departe de un zapciu care s\xc4\x83 vegheze s\xc4\x83 nu se \xc3\xaent\xc3\xaemple nimic bolnavului . _NEWLINE_\xc3\x8en 1792 apare o nou\xc4\x83 epidemie de cium\xc4\x83 \xc3\xaen Bucure\xc8\x99ti extins\xc4\x83 \xc3\xaen toate mahalalele cu excep\xc8\x9bia celei din Mihai Vod\xc4\x83. _NEWLINE_\xc3\x8en 1812 \xc3\xaen timpul domnitorului Ioan Caragea izbucne\xc8\x99te cea mai puternic\xc4\x83 epidemie de cium\xc4\x83 din \xc8\x9bar\xc4\x83, cunoscut\xc4\x83 sub denumirea de \xe2\x80\x9eciuma lui Caragea\xe2\x80\x9d. Cifra vehiculat\xc4\x83 este de 90.000 de decese \xc3\xaen toat\xc4\x83 \xc8\x9bara. Boala s-a stins \xc3\xaen 1813 dar nu de tot, au existat izbucniri lente c\xc3\xaend \xc8\x99i c\xc3\xaend. Ultima mare epidemie de cium\xc4\x83 a fost cea \xc3\xaenceput\xc4\x83 la sf\xc3\xaer\xc8\x99itul anului 1828 \xc8\x99i care a durat p\xc3\xaen\xc4\x83 la jum\xc4\x83tatea anului 1830. Bilan\xc8\x9bul a fost de 26.302 mor\xc8\x9bi civili, 9.557 de militari._NEWLINE_Dup\xc4\x83 aceast\xc4\x83 dat\xc4\x83, ciuma a ap\xc4\x83rut rar \xc3\xaen Bucure\xc8\x99ti \xc8\x99i a fost lipsit\xc4\x83 de violen\xc8\x9b\xc4\x83 iar dup\xc4\x83 1850, Capitala nu mai cunoa\xc8\x99te aceast\xc4\x83 boal\xc4\x83.'